"Kammaprisen". Det er navnet på en nystiftet pris, der skal hylde Nordjyllands kvinder. Prisen skal gå til kvinder, der inspirerer og gør en positiv forskel. Kun i to af de 50 største virksomheder i Nordjyllands region er der ligelig fordeling mellem mænd og kvinder i bestyrelsen. Netop det faktum udspringer Kammaprisen sig af. De tre stiftere af prisen er henholdsvis byrådsmedlem Maja Torp (V), foredragsholder og Ph.d.-studerende Karina Burgdorff Jensen og stifter og formand for Nordjysk Mad og Turisme Sarah Kruse. - Kammaprisens overordnede formål er at skabe et rum til at samle nutidens og fremtidens modige, intelligente og stærke kvinder. Vi ved, at der er mange dygtige kvinder i Nordjylland, som vi kan lære og blive inspireret af, men de er nogle gange svære at finde, og det må de ikke være. De fortjener at blive anerkendt og komme mere frem i lyset, siger Maja Torp (V). Den nye pris er opkaldt efter kulturpersonligheden Kamma Rahbek, der levede fra 1775-1829. Kamma Rahbek var en af datidens stærke kvinder, men nu er det ifølge de tre stiftere på tide at hylde nogle af nutidens inspiratorer. Forhåbningen er, at det også giver en effekt. - Hvis kammaprisen kan medvirke til at synliggøre de mange dygtige kvinder, vi har i Danmark, er jeg overbevist om, at bestyrelsesposter, direktørstillinger og medindflydelse vil følge, siger Maja Torp (V). Ifølge tal fra Danmarks Statistik var 81 procent af landets bestyrelsesposter i 2018 besat af mænd, mens kun 19 procent bestod af kvinder. 85 procent af landets direktioner bestod i 2018 af mænd, mens 15 procent bestod af kvinder. Prisen skal tildeles for første gang den 6. november 2020. Helene Gottschalk, der er tidligere vært på TV2 Nord, vil være vært til arrangementet. Der åbnes for nomineringer fredag den 11. september, og her er det muligt for alle at indstille deres bud på den sejeste kvindelige nordjyde. En jury bestående af udvalgte personligheder fra nordjysk erhvervsliv vil herefter barbere feltet ned til fem finalister. Juryen består af: - Lasse Rich Henningsen, direktør for Musikkens Hus, Mads Peter Veiby, iværksætter og erhvervsmand, Thomas Bælum, direktør for AaB , Michael Lundsgaard Thomsen, direktør for Aalborg Portland, Rikke Christoffersen, direktør for Aalborg Handelsskole, Anne Marie Svendsen, politidirektør for Nordjyllands politi, Catharina Engquist, direktør for Invest in Aalborg

Opsummering:
I november uddeles ny pris. Prisen skal hylde nordjyske kvinder, der gør en ekstraordinær indsats. Håbet er, at prisen kan medvirke til, at flere kvinder får en fremtrædende rolle i erhvervslivet.